REPUBLIKA HRVATSKA

SPLITSKO-DALMATINSKA ŽUPANIJA

**OSNOVNA ŠKOLA STJEPAN RADIĆ**

TIJARICA

P R A V I L N I K

O PROMICANJU SPOZNAJE O ŠTETNOSTI UPORABE DUHANSKIH PROIZVODA ZA ZDRAVLJE

Osnovne škole Stjepan Radić

Tijarica, 6.11. 2018. g.

Sukladno odredbama Zakona o ograničavanju uporabe duhanskih i srodnih proizvoda (NN 45/17) i Pravilnika o načinu provođenja aktivnosti u školskim ustanovama na promicanju spoznaje o štetnosti uporabe duhanskih proizvoda za zdravlje (NN 176/03), temeljem članka 58 Statuta Osnovne škole Stjepan Radić, Tijarica, na prijedlog ravnatelja, Školski odbor je na svojoj 5/2018 sjednici, održanoj dana 6.11.2018. godine donio:

**Pravilnik**

**o promicanju spoznaje o štetnosti uporabe duhanskih proizvoda za zdravlje**

I OPĆE ODREDBE

Članak 1.

Ovim Pravilnikom se, radi zaštite zdravlja, utvrđuju:

* mjere za ograničavanje i prevenciju uporabe duhanskih i srodnih proizvoda,
* promiču spoznaje o štetnosti uporabe duhanskih proizvoda,
* utvrđuju preventivne mjere protiv pušenja,
* utvrđuju provedbene aktivnosti protiv pušenja, te
* nadzor nad provedbom ovog Pravilnika.

Članak 2.

Pod pojmom duhanski proizvodi smatraju se proizvodi koji se mogu konzumirati, a sadrže duhan koji može biti genetski modificiran ili ne, a služe pušenju, žvakanju, šmrkanju ili oralnoj uporabi.

Članak 3.

Pod pojmom pušenja duhanskih proizvoda podrazumijeva se uporaba duhanskih ili ostalih srodnih proizvoda, bez obzira udiše li se dim nastao njihovim izgaranjem duhana ili ne, a čija je posljedica dokazano oštećenje zdravlja pušača i nepušača koji su izloženi duhanskom dimu.

Članak 4.

Znanstveno su dokazane pojave različitih bolesti i oštećenja zdravlja - kao posljedica pušenja, koje štetno djeluje na zdravlje, pogoduje razvoju niza bolesti te skraćuje život pušača, ali i štetnog utjecaja na nepušače koji borave u zatvorenom prostoru u kojem se puši.

Članak 5.

Izrazi koji se koriste u ovom pravilniku, a imaju rodno značenje, odnose se jednako na muški i ženski rod.

II MJERE ZA OGRANIČAVANJE UPORABE DUHANSKIH PROIZVODA

Članak 6.

Zabranjeno je pušenje u svim zatvorenim prostorijama Škole.

Članak 7.

Zabranjeno je pušenje i na svim otvorenim prostorima Škole koji su funkcionalni dio prostora Škole.

Članak 8.

Zabranjeno je pušenje na prostoru koji je udaljen manje od 20 metara od ulaza u zgradu Škole.

Članak 9.

U školskoj zgradi nisu dopušteni prostori za pušenje.

Članak 10.

Odredbe ovog Pravilnika o apsolutnoj zabrani pušenja u unutarnjem i vanjskom prostoru Škole koji je funkcionalni dio prostora Škole, obvezni su se pridržavati svi radnici Škole, učenici, roditelji i skrbnici, kao i svi posjetitelji Škole.

Članak 11.

Oznake o zabrani pušenja trebaju biti istaknute na vidnim mjestima u Školi, u skladu s člancima 6.,7. i 8. ovoga Pravilnika.

III PREVENTIVNE MJERE PROTIV PUŠENJA

Članak 12.

Pod preventivnim mjerama protiv pušenja podrazumijevaju se sustavne i kontinuirane aktivnosti vezane uz promicanje spoznaja o štetnosti uporabe duhanskih i srodnih proizvoda radi poboljšanja kvalitete života i očuvanju zdravlja.

Članak 13.

Škola je kao ustanova koja obavlja djelatnost odgoja i obrazovanja obvezna promicati spoznaje o štetnosti uporabe duhanskih i srodnih proizvoda za zdravlje u svim odgojnim skupinama te u svim aktivnostima redovitog odgojno obrazovnog djelovanja.

Članak 14.

Škola će promicanje spoznaja o štetnosti duhanskih i srodnih proizvoda obavljati prema Programu promicanja spoznaje o štetnosti uporabe duhanskih i srodnih proizvoda za zdravlje koji donosi ministar znanosti i obrazovanja uz mišljenje ministra nadležnog za zdravstvo.

IV PROVEDBENE AKTIVNOSTI KOJIMA JE CILJ SMANJENJE UPORABE DUHANSKIH PROIZVODA I USVAJANJE ZDRAVIJEG KVALITETNIJEG ŽIVOTA BEZ PUŠENJA

Članak 15.

U okviru provođenje aktivnosti kojima je cilj smanjenje uporabe duhanskih proizvoda i usvajanje zdravijeg i kvalitetnijeg života bez pušenja, učitelji i stručni suradnici će naročito:

* odgajati učenike tako da izgrade negativan odnos prema uporabi duhanskih proizvoda
* promicati tjelesno, duhovno i socijalno značenje zdravlja
* promicati usvajanje zdravih životnih navika u radu i ponašanju
* poticati učenike na razmišljanje i prihvaćanje pozitivnih životnih vrijednosti
* poticati učenike u pronalaženju zadovoljstva u radu i raznolikim školskim aktivnostima
* pomagati roditeljima i skrbnicima u ispravnom odgoju učenika
* upoznavati učenike i roditelje s propisima koji se odnose na ograničenja uporabe duhanskih proizvoda
* skrbiti o unapređivanju zdravlja učenika
* surađivati s ustanovama socijalne skrbi, zdravstvenim ustanovama i drugim odgovarajućim ustanovama, udrugama i tijelima.

Članak 16.

Uz aktivnosti iz članka 15. ovog pravilnika Škola će provoditi i druge aktivnosti za smanjenje uporabe duhanskih proizvoda i usvajanje zdravijeg i kvalitetnijeg života bez pušenja, u zavisnosti od novih znanstvenih i stručnih dostignuća te financijskih i organizacijskih mogućnosti.

V PROGRAMI ODVIKAVANJA OD PUŠENJA TE PREDLAGANJE IORGANIZIRANJE IZDAVANJA PUBLIKACIJA ČIJI JE CILJ PROMICANJE NEPUŠENJA KADO ZDRAVOG NAČINA ŽIVOTA

Članak 17.

Programi odvikavanja od pušenja te predlaganje i organiziranje izdavanja publikacija čiji je cilj promicanje nepušenja kao zdravog načina života provode se u okviru odgojno obrazovnih aktivnosti.

Programi iz stavka 1. ovoga članka obuhvaćaju:

* programe za učenike
* programe za učitelje i stručne suradnike
* programe za roditelje i skrbnike.

Članak 18.

Programima iz članka 17. ovoga Pravilnika utvrđuju se sadržaji, oblici izvođenja programa, trajanje programa te kadrovski, prostorni i drugi uvjeti.

Programi iz članka 17. ovoga Pravilnika odnose se na:

* upoznavanje učenika sa štetnostima i rizicima uporabe duhanskih proizvoda
* organiziranje slobodnog vremena učenika
* uključivanje učenika u kulturne aktivnosti te školska i vanškolska natjecanja
* izradu zajedničkih projekata učenika, učitelj i stručnih suradnika
* organiziranje izleta i odlaske u prirodu
* odvikavanje od uporabe duhanskih proizvoda
* promicanje uspješnog roditeljstva
* osposobljavanje učitelja i stručnih suradnika za učinkovito promicanje spoznaje o štetnosti uporabe duhanskih proizvoda i drugo.

Članak 19.

Programi iz članka 17. i 18. ovoga pravilnika sastavni su dio Godišnjeg plana i programa rada Škole.

Članak 20.

Kod izdavanja školskih glasila i drugih tiskovina, te objava na web stranicama urednik je dužan osigurati djelomičnu zastupljenost sadržaja koji se odnose na promicanje neuporabe duhanskih prerađevina.

Članak 21.

Pisane obavijesti, informacije, letke, plakate, i sl. Kojima se promiče neuporaba duhanskih prerađevina, tajnica Škole dužna je istaknuti na vidljivim mjestima u Školi

VI POVJERENSTVO ZA BORBU PROTIV PUŠENJA

Članak 22.

U Školi se osniva povjerenstvo za borbu protiv pušenja (u daljnjem tekstu: Povjerenstvo).

Povjerenstvo ima tri člana koje odlukom imenuje ravnatelj iz reda:

* učiteljskog vijeća – 2 člana
* roditelja

Članovi Povjerenstva imenuju se na vrijeme od tri godine i mogu biti ponovo imenovani.

Članovi povjerenstva između sebe biraju predsjednika povjerenstva.

Članak 23.

Povjerenstvo:

* prati pojavu pušenja u zgradi Školi i promiče nepušenje kao zdrav način života i rada
* prati ostvarivanje aktivnosti iz ovog Pravilnika
* daje školskim tijelima, učiteljima i stručnim suradnicima prijedloge i mišljenja u svezi s uočenim problemima pušenja
* predlaže programe i aktivnosti odvikavanja učenika od pušenja
* predlaže izdavanje prigodnih publikacija u vezi s promicanjem nepušenja
* surađuje s ustanovama, udrugama i tijelima koja se u okviru svog djelokruga bave promicanjem nepušenja.

Članak 24.

Povjerenstvo radi na sjednicama. Sjednice saziva i predsjedava im predsjednik povjerenstva.

Na sjednicama Povjerenstva vodi se zapisnik.

Zapisnik vodi jedan od članova Povjerenstva ili druga osoba koju za to ovlasti predsjednik.

Zapisnik potpisuju predsjednik i zapisničar.

Na rad Povjerenstva odgovarajuće se primjenjuju odredbe poslovnika o radu kolegijalnih tijela.

Članak 25.

U radu Povjerenstva prema pozivu predsjednika sudjeluju i druge osobe koje svojom stručnošću i iskustvom mogu pomoći Povjerenstvu u obavljanju poslova za koje je osnovano.

Članak 26.

O svom radu povjerenstvo podnosi izvješće Školskom odboru najkasnije do 30. rujna tekuće godine za prethodnu školsku godinu.

VII NADZOR I PREKRŠAJNE ODREDBE

Članak 27.

Ravnatelj Škole je odgovorna osoba za provedbu apsolutne zabrane pušenja u Školi kao ustanovi za odgoj i obrazovanje sukladno odredbama Zakona o ograničavanju uporabe duhanskih i srodnih proizvoda (NN 45/17) i ovoga Pravilnika.

Članak 28.

Sukladno odredbama Zakona o ograničavanju uporabe duhanskih i srodnih proizvoda (NN 45/17), nadzor nad provedbom zabrane pušenja u Školi obavljaju prosvjetni inspektori, sanitarni inspektori, zdravstveni inspektori i inspektori rada, svaki u svom djelokrugu rada.

VIII PRIJELAZNE I ZAVRŠNE ODREDBE

Članak 29.

Ravnatelj škole će imenovati članove povjerenstva za borbu protiv pušenja iz članka 12. ovog Pravilnika najkasnije u roku 30 dana od dana stupanja na snagu ovog Pravilnika.

Članak 30.

Ovaj Pravilnik objavit će se na oglasnoj ploči Škole i stupa na snagu osmog dana od dana objave.

Ovaj pravilnik je objavljen na oglasnoj ploči Škole 6.11. 2018. godine.

ZAMJENICA PREDSJEDNICE ŠKOLSKOG ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_

Branka Babić

KLASA:003-05/18-01/1

URBROJ:2175-21-02-18-1

Tijarica, 6.11. 2018. godine

RAVNATELJICA:

\_\_\_\_\_\_\_\_\_\_\_\_

Ana Bravić